L'Eliana celebra el Dia Mundial del Teatre 2025
24 de març de 2025

Amb motiu del Dia Mundial del Teatre, l'Ajuntament de l'Eliana ha tornat a organitzar una programació especial, entre el 27 de març i l'11 d'abril, que inclou exposicions, conferències i representacions teatrals.

El dijous 27, la commemoració començarà amb la inauguració de l'exposició “10 anys d'APLAE” a la Sala Almudena Grandes del Centre Sociocultural. Aquesta exposició oferirà una visió fotogràfica dels treballs realitzats per l'associació i el seu alumnat al llarg de l'última dècada. També es podrà veure una mostra del vestuari utilitzat en les diferents obres representades. A continuació, tindrà lloc una conferència a càrrec de la prestigiosa Paloma Pedrero, actriu, directora i autora teatral. L'acte estarà moderat per Teresa Badenes i comptarà amb la participació de les actrius María Minaya i María Palanca.

El divendres 28, la Sala Carmen Alborch acollirà la representació de “Biblioteca Humana”, una proposta teatral innovadora que convida el públic a descobrir històries a través de peces curtes de teatre. Dirigida i adaptada per Sefa Bernet, l'obra comptarà amb la participació d'un ampli elenc d'intèrprets i bibliotecàries, que donaran vida a diversos relats.

Finalment, el divendres 11 d'abril, l'Auditori Municipal serà l'escenari de “Locas de amar”, una producció dirigida per Rosa Gavarre, que ofereix una mirada crítica a la societat burgesa de finals dels anys 2000, abordant el paper de la dona. Les entrades es poden adquirir preferentment a través d'Elientrada.

Aquesta programació, organitzada per la regidoria de Cultura, compta amb la col·laboració d'APLAE, Teatreliana i la Jam Poètica. Sens dubte, es tracta d'una oportunitat única per a gaudir del teatre i celebrar aquesta disciplina artística amb una oferta cultural variada i de qualitat a l'Eliana.